སྤྱིར་བཏང་བོད་མི་རིགས་འདི་ཤེས་རིག་ཆེས་ཆེར་དར་ཞིང་ཁྱད་པར་དུ་རྩོམ་རིག་སྒྱུ་རྩལ་གྱི་ཡང་རྩེར་སོན་པའི་མི་རིགས་ཤིག་ཡིན་གཤིས་རྩོམ་རིག་སྐོར་གྱི་ལོ་རྒྱུས་ངོ་མཚར་བརྗོད་ཀྱིས་མི་ལངས་པ་མང་དུ་ཡོད་མོད།མདོར་དྲིལ་ན་ངག་ཐོག་དང་ཡིག་ཐོགགཞུང་ལུགས་ཀྱི་རྣམ་པ་སྟེ་དུས་རིམ་གྱི་ཆ་ནས་རིགས་ཚན་གསུམ་དུ་བསྡུ་རུང་ཞིང་།དེ་ལས་ངག་ཐོག་གི་རྩོམ་རིག་ནི་དཔེར་ན་སྲིད་པ་ཆགས་གླུ་དང་།སྲིད་པའི་བ་ཆུང་བཤའ་གླུ།རྟ་གླུ།ལུག་གླུ།གླུ་དང་ཤགས།མཛའ་གཞས།མགུར་གླུ།བོན་སྒྲུང་ལྡེའུ་གསུམ།གཏམ་དཔེ།ཁ་དཔེ།གེ་སར་གྱི་སྒྲུང་སོགས་ཤིན་ཏུ་མང་ཞིང་།དེ་དག་ཀྱང་བོད་རིགས་རང་གི་མང་ཚོགས་ཀྱི་རྒྱུན་རིང་འཚོ་བའི་ཕབ་རྟ་ལས་བྱུང་ཞིང་ངག་ནས་ངག་ཏུ་བརྒྱུད་ཡོང་བ་འབའ་ཞིག་གོ།།དེ་ལས་སྐབས་སུ་བབས་པ་མགུར་གླུ་ལ་མཚོན་ན་རྩོམ་སྟངས་དང་དབྱངས་རྟ་ལ་གནའ་བོའི་བྲོ་བ་ཆེས་ཆེར་ལྡན་པ་ཞིག་སྟེ།དེའང་བརྗོད་བྱ་ལ་མགུར་གླུ་ལེན་པ་པོའི་རྒྱུད་ཀྱི་བྱམས་སྙིང་རྗེ་དང་གནས་ལུགས་རྟོགས་པའི་ཤེས་རབ་ཀྱིས་གཏམས་ཤིང་།ཕྱི་ནང་སྣོད་བཅུད་ཀྱིས་བསྡུས་པའི་དངོས་པོ་རྣམས་ཀྱི་གནས་ཚུལ་དང་སྣང་ཚུལ་ཇི་ལྟར་ཡིན་པ།བདེ་སྡུག་སྣ་ཚོགས་ཀྱི་འབྱུང་རྐྱེན་དང་རྒྱུ་རྐྱེན་རྟེན་འབྲེལ་ཇི་ལྟར་ཡིན་པ།དེ་ལ་བླངས་དོར་འཇུག་ལྡོག་ཇི་ལྟར་བྱེད་དགོས་མིན་སོགས་ཡིན་ལ།མགུར་གླུའི་ལོ་རྒྱུས་ཀྱི་རྒྱབ་ལྗོངས་ལ་བསམ་བློ་བཏང་བ་ཡིན་ན་གནའ་སྔ་མོའི་དུས་སུ་བོད་ཀྱི་སྐད་ཆའི་ལམ་ནས་བསམ་བློ་བརྗེ་རེས་དང་བགྲོ་གླེང་བྱེད་པའམ་ཡང་ན་སྤྱིར་བཏང་གི་སྐད་ཆ་བཤད་པའི་སྐབས་སུ་ས་དཔེ་རྡོ་དཔེ་མང་པོ་ལེན་ཞིང་ཕན་ཚུན་གླུ་ངག་གི་དབྱངས་རྟ་མི་འདྲ་བ་དུ་མའི་ལམ་ནས་གྱེར་ཅིང་སོས་དལ་བག་ཕེབས་ཀྱིས་གླེང་མོལ་བྱེད་པའི་གོམ་སྲོལ་ཡོད་པ་ལོ་རྒྱུས་རྙིང་པ་དག་ལས་གསལ་བོར་ཤེས་ཐུབ་སྟེ།དཔེར་ན་སྟག་རི་གཉན་གཟིགས་དང་གནམ་རི་སྲོང་བཙན།སྲོང་བཙན་སྒམ་པོ་སོགས་ཀྱི་སྐབས་སུ་རྒྱལ་བློན་ཕན་ཚུན་བར་གྱི་གཏམ་གླེང་དག་དང་།མི་ལའི་མགུར་འབུམ།གེ་སར་གྱི་སྒྲུང་སོགས་ལས་གནའ་བོའི་དུས་སུ་བོད་མི་དག་གིས་ཕན་ཚུན་གླུ་ངག་གི་ལམ་ནས་གཏམ་དཔེ་ལེན་དཔེ་འཇོག་གིས་སྐད་ཆ་བཤད་རེས་བྱེད་ཚུལ་གསལ་བོར་རྟོགས་ཐུབ།འོན་ཀྱང་དེ་དག་རིམ་གྱིས་འགྱུར་བ་ཕྱིན་ཏེ་ད་ལྟའི་དུས་སུ་གླུ་ངག་གི་ལམ་ནས་སྐད་ཆ་བཤད་པའི་གོམ་སྲོལ་ཨ་མདོའི་ཕྱོགས་སུ་ཅུང་ཟད་ཙམ་ཡོད་པ་མ་གཏོག་ཁམས་དབུས་གཉིས་སུ་ཕལ་ཆེར་མེད་པ་ལྟ་བུར་གྱུར་ཡོད།ང་ཚོའི་ཕ་ཡུལ་དུ་ལོ་ངོ་བཅུ་ཕྲག་གཉིས་ཀྱི་སྔོན་ཙམ་དུ་རྫི་བོ་རྣམས་ཀྱིས་ཕན་ཚུན་གླུ་རིགས་དུ་མའི་ལམ་ནས་མཛའ་གྲོགས་བསྒྲིགས་པ་དང་།ཤགས་འགྱེད་པ་སོགས་ཀྱི་གོམ་སྲོལ་ཅུང་ཟད་རེ་ཡོད་ནའང་ད་ལྟའི་དུས་སུ་དེ་འདྲའི་ལམ་སྲོལ་ཕལ་ཆེར་ཡོད་ཚོད་མི་འདུགདེ་ལྟ་བུའི་སྐབས་བབས་ཀྱི་དགའ་སྐྱོ་ཆགས་སྡང་དང་བསམ་ཚུལ་ཐུན་མོང་མ་ཡིན་པ་དག་ངག་གི་ལམ་ནས་གླུ་རུ་གྱེར་བ་དེ་ལ་སྤྱིར་བཏང་གི་གླུ་དང་མགུར་གླུ་ཞེས་གཉིས་སུ་ཕྱེ་རིགས་པ་ལས།རྗེ་བཙུན་མི་ལ་རས་པ་དང་ཞབས་དཀར་ཚོགས་དྲུག་རང་གྲོལ་ལྟ་བུའི་སྐྱེས་བུ་ཁྱད་པར་ཅན་རྣམས་ཀྱིས་རང་རང་གི་ཉམས་རྟོགས་དག་ངག་གི་ལམ་ནས་དབྱངས་རྟ་སྙན་མོ་དང་སྦྱར་ཏེ་གླུ་རུ་གྱེར་བ་ལ་མགུ་གླུ་ཟེར་ཞིང་།ང་ཚོའི་རི་བོ་ཆེའི་དགོན་པ་ཕྱག་འདེབས་པ་པོ་མགྲོ་མགོན་སངས་རྒྱས་དབོན་རིན་པོ་ཆེ་ལྟ་བུ་ལ་མཚོན་ནའང་དགུང་ལོ་གསུམ་ལ་ཕེབས་པ་ནས་མགྲིན་པ་ལོངས་སྤྱོད་ཀྱི་འཁོར་ལོའི་རྩ་མདུད་ཡོངས་སུ་གྲོལ་ཏེ་གསུང་རྡོ་རྗེའི་གླུ་མཛོད་རང་ཤུགས་སུ་རྡོལ་སོང་བ་ཡིན་ཚུལ་ཁོང་གི་གསུམ་འབུམ་ནང་གི་མགུར་གླུའི་སྡེ་ཚན་བཀྲ་ཤིས་གཡས་སུ་འཁྱིལ་བའི་བུམ་བཟང་ནང་དུ་གསལ་བ་ལྟར་མགུ་གླུ་བརྒྱ་ཕྲག་དུ་མ་འཐེན་པར་མཛད་པ་དག་ནི།ཕ་རྒན་མར་པ་ལོ་ཙྰ་དང་རྗེ་བཙུན་མི་ལ་རས་པ་རྣམ་གཉིས་ནས་བརྒྱུད་པའི་གྲུབ་ཆེན་གོང་མ་དག་གི་དབྱངས་རྟའི་ཉམས་འགྱུར་ལྡན་ཅིང་།ནང་གི་བརྗོད་བྱ།ཚིག་སྦྱོར་གྱི་སྙན་ཆ་སོགས་གང་ལ་བསམ་ཡང་ངོ་མཚར་བའི་སྒྱུ་རྩལ་འབུམ་གྱིས་ཕྱུག་ཅིང་བྱིན་རླབས་ཀྱི་ཚན་ཁ་མ་ཉམས་པ་ཡིན་པའི་ཡིད་ཆེས་སྐྱེ་རུང་བ་ཤ་སྟག་ཡིན་པ་ལ་སུས་ཀྱང་བསྙོན་དུ་མེད་པ་རེད།རྒྱུ་མཚན་དེ་དག་གི་ཕྱིར་ན་ཟློས་གར་ནང་གི་མགུར་གླུའི་དབྱངས་རྟ་དང་ཚིག་སྦྱོར།ནང་དོན་སོགས་གང་གི་ཐད་ནས་ཡིན་ཡང་སྤྱིར་ན་གནའ་བོའི་བོད་ཀྱི་མགུར་གླུའི་བྲོ་བ་ལྡན་པ་ཞིག་སྟེ།དེའང་མགུར་གླུའི་གླུ་ཚིག་དག་ཀྱང་རི་བོ་ཆེའི་དགོན་པ་ཐོག་མར་ཕྱག་འདེབས་པ་པོ་རྗེ་བཙུན་སངས་རྒྱས་དབོན་རིན་པོ་ཆེའི་མགུར་མཛོད་ལས་དྲངས་པ་ཡིན་ལ།མགུར་གྱི་དབྱངས་རྟ་ནི་རྗེ་བཙུན་མི་ལ་རས་པའི་འདས་མཆོད་ཆེན་མོ་བཀའ་བརྒྱུད་མགུར་མཚོའི་ནང་གི་མགུར་གྱི་དབྱངས་རྟ་དང་།བདེ་མཆོག་གི་ཆོས་བྲོའི་ནང་གི་མགུར་གྱི་དབྱངས་རྟ་སྟེ་གནའ་བོ་ནས་རྒྱུན་མ་ཆད་པར་འཐེན་བཞིན་པའི་མགུར་གྱི་དབྱངས་རྟ་དག་ལ་གཞི་བཅོལ་ཏེ་འཐེན་པ་ཡིན་ཕྱིར་མགུར་གྱི་རྒྱལ་པོ་རྗེ་བཙུན་མི་ལ་རས་པ་དང་རྗེ་བཙུན་སངས་རྒྱས་དབོན་རིན་པོ་ཆེ་རྣམ་གཉིས་ཀྱི་ཐུགས་ཀྱི་བཅུད་དང་མགུལ་གྱི་དཔལ་ཐམས་ཅད་འདུས་པའི་མགུར་གླུ་ཁྱད་པར་ཅན།ལོ་རྒྱུས་ཀྱི་ཕུགས་རྒྱང་རིང་ཞིང་གནའ་བོའི་བོད་གླུའི་ཁྱད་ཆོས་ལྡན་ལ་བྱིན་རླབས་ཀྱི་ཚན་ཁ་མ་ཉམས་པ་ཞིག་ཡིན་པ་ལ་རྒྱུ་མཚན་གང་གིས་ཀྱང་གནོད་མི་ཐུབ་བོ།།